**ПАРАД ГУЛЬНЯЎ “СКАРБОНКІ РОДНАЙ МОВЫ”**

**Удзельнікі:** вучні 1-2 класаў

**ХОД ЗАНЯТКА**

**1.Уступная гутарка.**

“Беларуская мова—прыгожая і багатая мова”

**2**.**Парад гульняў**

**Гульня “Хто такі ці што такое?”**

А) Падабраць да прыметнікаў назоўнікі, якія будуць падыходзіць па сэнсе.

*Прыгожы, вясёлы, пануры, працавіты, гультаяваты, палахлівы, сярдзіты, брудны, страшны, ганарысты, упарты, гарачы, празрысты*

*Б)* Па дадзеных прыкметах вызначыць прадмет:

Чыстае, свежае, марознае *(паветра).*

Мяккі, белы, чысты, серабрысты, пульхны (*снег)*

Лясны, чысты, гаманлівы, неглыбокі *(ручай)*

Цёплы, густы, грыбны *(дождж)*

Вясёлы, светлы, бярозавы (*гай)*

Вялікі, круглы, спелы, духмяны *(яблык)*

Шэры, даўгавухі, баязлівы *(заяц)*

Маленькая, спрытная, рухавая, рыжая, працавітая *(вавёрка)*

**Гульня “Які? Якая? Якое?**  (падабраць да назоўнікаў прыметнікі)

*Камар, дзяўчынка, сок, рака, маліны, соты, шаша, мох*

**Гульня “Хто гэта робіць?”**

(падабраць слова-прадмет, які можа выконваць названае дзеянне.)

Ідзе *(чалавек, цягнік, дождж, снег, час).*

Спіць *(зямля, горад, вёска, лес, дзяўчынка).*

Дрыжыць *(асінка, чалавек, кацяня, птушаня).*

Гарыць *(салома, дровы, торф, твар, вочы).*

Кусаецца (*сабака, мароз).*

Імчыцца *(аўтамабіль, аўтобус, чалавек, матацыкл).*

Прачынаецца *(бор, гай, пушча, луг, поле, вёска, чалавек).*

Усміхаецца *(чалавек, сонейка).*

**Гульня “Наадварот”**

(падабраць словы з процілеглым значэннем)

Дзень-ноч, ранак-вечар, вайна-мір, зіма-лета, часта-рэдка, дорага-танна, кісла-салодка, зверху- знізу, справа-злева, белы- чорны,

чысты- брудны, добры-дрэнны, прыгожы-брыдкі, мяккі-цвёрды, шырокі-вузкі, цяжка-лёгка, цёмна-светла, высока-нізка, сумна-весела, мокра-суха, хутка-павольна, ідзе-стаіць, упаў- устаў, згубіў-знайшоў, гаворыць-маўчыць, купіў-прадаў, змок-высах, стаміўся-адпачыў, апрануўся-распрануўся, заснуў-прачнуўся

**Гульня “Сказы-жартаўнікі”**

Чытаецца сказ, у якім парушаеы сэнсавыя сувязі. Дзеці павінны заўважыць памылку і выправіць яе.

*Прыгожая кветка намалявала Волечку.*

*На лузе коні пасвяць дзядулю.*

*Міхаська мые рукамі мыла.*

*Падлога ляжыць на дыване.*

*Цацкі берагуць малога Алеся.*

*Мы бралі чырвоныя чарніцы і чорныя суніцы.*

*Каля куста шыпшыны расце калодзеж.*

*Сажалка ідзе да качкі.*

**Гульня “Апрані сказ”**

Неабходна дапоўніць сказы словамі, якія падыходзяць па сэнсе.

*Птушаня пішчыць. Дзьме вецер.*

*Ападае лісце. Дзеці малююць.*

*Мядзведзь спіць. Птушкі паляцелі.*

**Гульня “Адзін –некалькі”**

Да прадметнай карцінкі (пасля таго, як яна будзе названа) прыстаўляецца лічба, дзеці павінны ўтварыць словазлучэнне, дапасаваўшы лічэбнік да назоўніка:

*Вішня – 5 вішань ---3 вішні.*

*Стол – 2 сталы – 6 сталоў.*

*Сабака – 2 сабакі – 7 сабак.*

*Ластаўка – 4 ластаўкі – 6 ластавак.*

*Авадзень – 3 авадні—8 аваднёў.*

*Люстэрка –2 люстэркі –5 люстэркаў.*

*Цацка –4 цацкі –9 цацак.*

**Гульня “Словы ў словах”**

Знайсці ў небыліцы словы, якія схаваліся ў дадзеных словах, напрыклад:

слі**мак** (мак).

--Добры дзень, авадзень!

--Добры дзень!

--Дзе ты лётаў цэлы дзень?

-- Цэлы дзень?

Каля школы крэсліў колы,

Браў указку,

Міма брамы

Насіў рамы.

А за ўрок

З’еў гурок,

Вымыў лаву,

Спужаў Клаву,

Вучыў асу

Тачыць касу.

Аж за хмаркі

Вазіў маркі.

Упаў у хлеў—

Самлеў леў.

Скасіў грэчку,

Пераплыў рэчку.

У Белай вежы

Купіў ежы.

Сеў пад клён

Часаць лён.

Чую: тхор

Гоніць хор

Пчол у канюшыну.

Напампаваў шыну.

Паімчаў у бор

Вартаваць чабор.

Закрычаў бугай—

Павярнуў у гай.

Знайшоў верасок –

Высмактаў сок.

А тут барсук:

--Адпілуй сук!

Ды з ім слімак:

--Як таўчы мак?

Ды ззаду рак

Цягне бурак.

Заяц-небарака

Даганяе рака:

--У склепе пуста:

Дзе мая капуста?

--З’еле страказа!—

Казала каза.

Змарыў сон.

Склаў парасон.

Заснуў на сасонцы.

Бачу па сонцы—

Час піць чай.

Заварыў малачай,

Накрышыў лебяды

Ды цішком ад бяды

Зашыўся ў мох.

Ледзь вывалак Цімох!

О-о-о-о-о-х!

Цяжкі быў дзень!—

Уздыхае авадзень.

**3.Падвядзенне вынікаў. Рэфлексія.**